  Россиысь биатлонъя огазеяськонлэн пресс-службаез Анжелика Тихонова корреспондент Удмуртиысь биатлонистка Ульяна Нигматуллина Пекинын Олимпи шудонъёсын суро эстафетаын бронза утӥз. Россилэн командаез понна Ульяна Нигматуллина, Кристина Резцова, Александр Логинов но Эдуард Латыпов бызьылӥзы. Ульяна нырысетӥ этапаз ватсаса вить патронъёс кутӥз но Кристина Резцовалы эстафетаез витетӥ интыын сётӥз. Ханты-Мансийскысь спортсменкалы сылыса ыбылӥськон секытэн сётӥськиз, озьы одӥг штраф круг ортчоно луиз, оглом ватсаса ньыль патрон кутӥз. Александр Логинов аслэсьтыз этапсэ туж умой ортчиз (ватсаса кык патрон) но командаез нырысетӥ интые поттӥз. Эдуард Латыпов но ассэ умой возьматӥз (ватсаса кык патрон), но финишын 1.5 секунд келяз.  Озьы, нырысетӥ интыез Норвегилэн командаез басьтӥз (Марте Олсбю-Ройселанн, Тириль Экхофф, Тарьей Бё но Йоханнес Бё). Соос дистанциез оглом 1:06:45.6 дыр ӵоже ортчизы, куинь пол штрафной круге пыразы но 13 ватсаса патронъёс кутӥзы. Кыкетӥ французъёс Анаис Шевалье-Буше, Жюлия Симон, Эмильен Жаклен но Кантен Фийон-Майе луизы (+0.9), соос озьы ик куинь штрафной кругъёс ортчизы но ватсаса 11 патрон кутӥзы. Пусъём, Россилы нырысетӥ медаль куасэн бызьылӥсь Наталья Непряева вайиз. Со скиатлонын азвесь медаль утӥз. Тегъёс: Спорт Олимпиада УльянаНигматуллина Китай Удмуртия Россия  